钦定古今图书集成/明伦汇编/闺媛典/第119卷 > 陆郁生
## 钦定古今图书集成/明伦汇编/闺媛典/第119卷 > 陆郁生

按《三国吴志陆绩传》注：“绩于郁林所生女，名曰郁生，
适张温，弟白。”《姚信集》有表称之曰：“臣闻唐虞之政，举
善而教，旌德擢异，三王所先。是以忠臣烈士，显名国
朝；淑妇贞女，表迹家闾。盖所以阐崇化业，广殖清风。
使苟有令性，幽明俱著；苟怀懿姿，士女同荣。故王蠋
建寒松之节，而齐王表其里；义姑立殊绝之操，而鲁
侯高其门。”臣切见故郁林太守陆绩女子郁生，少履
贞特之行，幼立匪石之节。年始十三，适同郡张白，侍
庙三月，妇礼未卒。白遭罹家祸，迁死异郡。郁生抗声
昭节，义形于色，冠盖交横，誓而不许。奉白姊妹，崄巇
之中，蹈履水火，志怀霜雪，义心固于金石，体信贯于
神明，送终以礼，邦士慕则。臣闻“昭德以行，显行以爵”，
苟非名爵，则劝善不严。故士之有诔，鲁人志其勇；杞
妇见书，齐人哀其哭。乞蒙圣朝斟酌前训，上开天听，
下垂坤厚，褒郁生以“义姑”之号，以厉两髦之节，则皇
风穆畅，士女改视矣。